Regering oorweeg taakspan, wetswysigings rakende pitbullsArgieffoto Die regering beoog om die Wysigingswet op Diere-aangeleenthede te wysig sodat die eienaars van kragrashonde wat mense aanval vir dié aanvalle verantwoordelik gehou word. Dié beoogde wysiging aan die wetgewing sal ook verseker dat die slagoffers teen enige skade beskerm word. Dit volg nadat die Sizwe Kupelo-stigting ŉ petisie, waarin meer as 139 000 Suid-Afrikaners vra dat eienaarskap van pitbullterriërs verbied word, aan Thoko Didiza, minister van landbou, grondhervorming en landelike ontwikkeling, oorhandig het. Didiza het gesê die regering is bekommerd oor pitbullterriërs se betrokkenheid by aanvalle en lewensverlies. Die regering doen daarom tans “omvattende DNS-ontleding” van pitbullterriërs en soortgelyke honderasse in ŉ poging om meer oor dié honde se gedrag te wete te kom en die spesifieke honderasse te identifiseer wat deur onoordeelkundige kruisteling in probleemhonde ontwikkel het. Volgens die minister voer haar departement en die departement van justisie intussen samesprekings om die Wysigingswet op Diere-aangeleenthede te wysig. Sleutelrolspelers in die private sektor, waaronder die Pitbull Federasie van Suid-Afrika (PBFSA) en die Centre of Applied Pet Ethology (Coape), het boonop nou met die departement hande gevat om ŉ gesamentlike taakspan te skep in ŉ poging om die probleem aan te pak. Die minister sê dié taakspan moet maniere vind om die veiligheid van mense te verseker wat saam met pitbullterriërs en soortgelyke rasse leef. Maroela Media het vroeër berig die Sizwe Kupelo-stigting het verlede jaar die petisie begin ná ŉ noodlottige aanval op ŉ 10-jarige seun van Gqeberha. Dié kind het gesterf nadat die gesin se twee pitbullterriërs hom aangeval het. Die stigting wys in sy petisie daarop dat lande soos Rusland, Finland, Denemarke, Brittanje en dele van Duitsland en China reeds ŉ verbod of beperkings op die eienaarskap van pitbullterriërs of die invoer daarvan geplaas het. Sizwe Kupelo wil hê die Suid-Afrikaanse regering moet dieselfde doen.